Twee vas oor gekaapte voertuig vol perlemoenFoto; SAPD Lt.kol. Andrè Traut, woordvoerder van die polisie, het gesê beamptes van die Stanford-polisie in die Wes-Kaap het Donderdagaand die omgewing gepatrolleer toe hulle ŉ verdagte voertuig opgemerk het. “Hulle het die voertuig voorgekeer en deursoek. Die beamptes het op 43 sakke perlemoen, ŉ 9 mm-pistool en ammunisie afgekom. Die pistool se reeksnommer was afgevyl.” Volgens Traut is daar 6 507 eenhede perlemoen gevind. Die bestuurder en passasier is in hegtenis geneem. Volgens Traut is daar vasgestel dat die voertuig verlede maand in Muizenberg gekaap is. Die verdagtes sal Maandag in die Hermanus-landdroshof verskyn. Foto: SAPD